ສະພາສູງ ສະຫະລັດ ຮັບຜ່ານ ຮ່າງຍັດຕິ ທົບທວນເບິ່ງ ຂໍ້ຕົກລົງ ນິວເຄລຍ ກັບອີຣ່ານ
ສະພາ​ສູງ​ສະຫະລັດ ​​ຮັບ​ຜ່ານ​ຮ່າງ​ຍັດຕິ​ ທີ່ຈະອະນຸມັດ ​ຫລືປະຕິເສດ ຂໍ້ຕົກລົງ ກ່ຽວກັບ ໂຄງການອາວຸດນິວເຄລຍ ຂອງອີຣ່ານ.
ສະພາສູງສະຫະລັດ ໄດ້ຮັບຜ່ານຮ່າງຍັດຕິສະບັບນຶ່ງ ອະນຸມັດ ໃຫ້ ລັດຖະສະພາມີສິດທົບທວນ ແລະປະຕິເສດທີ່ເປັນໄປໄດ້ ຕໍ່ຂໍ້ຕົກລົງລະຫວ່າງຊາດໃດໆ ກໍຕາມໃນອະນາຄົດ ທີ່ເເນເປົ້າ ໝາຍຄວບຄຸມໂຄງການພັດທະນານີວເຄລຍຂອງອີຣ່ານນັ້ນ ສະພາສູງລົງມະຕິຮັບຜ່ານຮ່າງຍັດຕິດັ່ງກ່າວ ດ້ວຍສຽງເຫັນດີ 98 ຕໍ່ 1 ສຽງຄັດຄ້ານ ບັດນີ້ຮ່າງມະຕິດັ່ງກ່າວຈະຖືກສົ່ງໄປຍັງ ສະພາຕຳ່ສະຫະລັດ ບ່ອນທີ່ອາດຈະມີການຮັບພິຈາລະນາຮ່າງ ມະຕິດັ່ງກ່າວນີ້ໃນສັບປະດາໜ້ານີ້ກໍເປັນໄດ້ ທຳອິດ ປະທານາທິບໍດີ ບາຣັກ ໂອບາມາ ໄດ້ຄັດຄ້ານຕໍ່ການໃຫ້ ມີລັດຖະສະພາທົບທວນເບິ່ງສົນທິສັນຍາ ທີ່ສະຫະລັດ ແລະ 5 ປະເທດ ມະຫາອຳນາດ ກຳລັງທຳການເຈລະຈາກັບເຕເຮຣ່ານ ເພື່ອຈຳກັດຄວາມອາດສາມາດຂອງອິຣ່ານ ໃນ ການພັດທະນາອາວຸດນີວເຄລຍນັ້ນ ແຕ່ບັດນີ້ ທ່ານໂອບາມາກ່າວວ່າ ທ່ານຈະລົງນາມໃນຮ່າງຍັດຕິດັ່ງກ່າວ ຖ້າສະພາຕ່ຳຫາກເຫັນດີໃນບັ້ນສຸດທ້າຍ ຮ່າງຍັດຕິດັ່ງກ່າວຈະອະນຸມັດໃຫ້ລັດຖະສະພາມີເວລາ 30 ມື້ ເພື່ອທົບທວນເບິ່ງສົນທິ ສັນຍາ ແລະໃຫ້ຕັດສິນໃຈວ່າຈະຮັບຜ່ານ ຫຼືປະຕິເສດ ອີຣ່ານພວມຢູ່ໃນບັ້ນສຸດທ້າຍຂອງການເຈລະຈາຂໍ້ຕົກລົງກັບຣັດເຊຍ ຈີນ ເຢຍຣະມັນ ຝຣັ່ງ ອັງກິດແລະສະຫະລັດ ທີ່ຈະຄວບຄຸມໂຄງການນີວເຄລຍຂອງຕົນ ໃນການແລກ ປ່ຽນກັນນັ້ນ ການລົງໂທດຕ່າງໆດ້ານເສດຖະກິດ ທີ່ສະຫະປະຊາຊາດ ສະຫະລັດ ແລະ ພວກປະເທດໃນສະຫະພາບຢູໂຣບ ໄດ້ປະກາດໃຊ້ຕໍ່ເຕເຮຣ່ານ ຈະຖືກຜ່ອນຄາຍລົງ ແຕ່ໃນລະຫວ່າງການທົບທວນຄືນເບິ່ງຂອງລັດຖະສະພາສະຫະລັດນັ້ນ ທ່ານໂອບາມາ ຈະບໍ່ສາມາດຍົກເລີກການລົງໂທດຂອງສະຫະລັດທັງໝົດໄດ້ ຕະເຮຣ່ານ ໄດ້ບັນລຸຂໍ້ຕົກລົງກ່ຽວກັບໂຄງຮ່າງຂອງສັນຍາ ກັບ 6 ປະເທດມະຫາອຳນາດ ໃນເດືອນແລ້ວນີ້ ແລະພວກນັກເຈລະຈາ ໄດ້ກຳນົດເສ້ນຕາຍໃສ່ວັນທີ 30 ມິຖຸນາ ສຳຫລັບ ໃຫ້ບັນລຸຂໍ້ຕົກລົງ ສະບັບສຸດທ້າຍກັນ